Škoro 2008. tvrdio da napušta politiku zbog zločestih medija

Mediji su stvorili takvu sliku u javnosti da su svi političari korumpirani, da su niškoristi i lopovi kojima je jedino stalo do fotelja. Odbijam da smo svi jednaki i da smo svi lopovi i zato napuštam politiku, rekao je...

<p><a href="https://www.24sata.hr/news/miroslav-skoro-kandidirat-cu-se-za-predsjednika-drzave-635532" target="_blank">Miroslav Škoro je potvrdio da će se kandidirati za predsjednika Republike</a>, ali čini se da je dobar dio javnosti već zaboravio njegove dosadašnje političke avanture i zastupničke epizode u Saboru</p><p>Škoro je, podsjetimo, u kolovozu 2008., dakle prije 11 godina, nakon samo devet mjeseci aktivnog bavljenja politikom odlučio napustiti i Sabor i Gradsko vijeće Osijeka te se ponovno posvetiti glazbi.</p><p><strong>POGLEDAJTE VIDEO:</strong></p><p>Tada je razloge svoje odluke obrazložio tvrdnjom da je "razočaran činjenicom što se svi političari u Hrvatskoj generalno prikazuju kao lopovi", a za takvu sliku o političarima optužio je - medije:</p><p>- Tako su posložene kockice u mojoj glavi i moja najava nije zafrkancija. Možda sam zadnji romantičar na svijetu, ali ne želim više dopuštati da se svi političari tretiraju na isti način. Na žalost, mediji su stvorili takvu sliku u javnosti da su svi političari korumpirani, da su niškoristi i lopovi kojima je jedino stalo do fotelje, dobre plaće, dva mjeseca godišnjeg i povlaštene mirovine. Ja po svojoj vokaciji nisam takav i ništa od toga mi nije važno. Mislio sam da će sama činjenica što sam u pitanju ja, koji sam sve u životu stekao svojim radom biti dovoljna da se takva percepcija promijeni, no očito sam se prevario. Odbijam da smo svi jednaki i da smo svi lopovi i zato napuštam aktivnu politiku - rekao je tada Škoro.</p><p>Premda se tada spekuliralo da je Škoro otišao zbog svađe u stranci, on je to demantirao rekavši "da će i dalje biti član HDZ-a te pomagati stranci u svim prigodama". Škoro je članstvo u HDZ-u obnovio neposredno uoči izbora u studenome 2007. i našao se visoko na listi u IV. izbornoj jedinici te ušao u Sabor. Pet mjeseci poslije stranka ga je iznenađujuće kandidirala za gradonačelnika Osijeka na prijevremenim izborima. Na izvanrednim lokalnim izborima u ožujku 2008. u Osijeku, predvodeći listu HDZ-a, postigao je najbolji rezultat te stranke u posljednjih 18 godina. HDZ je osvojio pet vijećničkih mandata. </p><p>No, Škori su na lokalnoj razini mnogi stavljali klipove pod noge, od sumnjivih aranžmana HDZ-a s Antom Đapićem i HSP-om, odnosno HDSSB-om Branimira Glavaša, do činjenice da lokalni HDZ-ovci Škoru nikada nisu prihvatili te da su mu čak i odmagali u kampanji. Samo tri dana uoči izbora na adrese osječkih HDZ-ovaca stigla su i pisma u kojima se članstvo poziva da ne glasa za Škoru, no autori tih pisama nikada nisu otkriveni, iako se sumnja da je to učinio upravo netko iz stranke.</p><p>- Nisam paranoičan i ne smatram da je stranka radila protiv mene. Sa svima sam ostao u dobrim odnosima i pomoći ću im na sljedećim lokalnim izborima. Ponavljam razlozi odlaska su prvenstveno ti što nas mediji sve generaliziraju kao lopove, a to jednostavno nije istina - govorio je tada Škoro.</p><p>Iz HDZ-a je istupio 2012. godine, kada je vratio člansku iskaznicu:</p><p>- Žalosno je da se tako banalnoj stvari, izlaska jednog običnog člana, pridaje više pozornosti nego činjenici da sam u vrijeme aktivnog bavljenja politikom svoju saborsku plaću davao u humanitarne svrhe i nakon samo osam mjeseci sjedenja u saborskoj klupi samoinicijativno vratio mandat. Nisam konzumirao ni jednu od saborskih povlastica, pa čak ni jedan putni nalog - rekao je tada Škoro za Večernji list. </p>